บลจ.ไอเอ็นจีคลอดกองทุนทริกเกอร์ซื้อหุ้นไทย
บลจ.ไอเอ็นจี มองหุ้นไทยยังแจ๋ว ออกกองทุนซื้อหุ้นไทย กำหนดเป้าหมายผลตอบแทน 10% คืนเงิน มองขัดแย้งเขมร ไม่กระทบเชิงพื้นฐาน
7 ก.พ. 2554

บลจ.ไอเอ็นจี มองหุ้นไทยยังแจ๋ว ออกกองทุนซื้อหุ้นไทย กำหนดเป้าหมายผลตอบแทน 10% คืนเงิน มองขัดแย้งเขมร ไม่กระทบเชิงพื้นฐาน
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บริษัทจะเสนอขายกองทุนเปิดไอเอ็นจี ไทย อีควิตี้ ทริกเกอร์ 10% (2) จองซื้อครั้งแรกในวันที่ 8-15 ก.พ.2554 นี้ โดยลงทุนในหุ้นที่จดทะเบียนในตลาดหลักทรัพย์ไทยที่มีปัจจัยพื้นฐานดี แนวโน้มการเติบโตสูงและเน้นการใช้เทคนิคการเข้าออกตลาดในจังหวะที่เหมาะสม เพื่อสร้างผลตอบแทนจากการลงทุนตามเป้าหมาย
กองทุนนี้เป็นกองทุนประเภทริกเกอร์ฟันด์ กำหนดเป้าหมายของผลตอบแทน 10% เมื่อมูลค่าหน่วยลงทุนสุทธิ (NAV) เพิ่มขึ้นจากราคาเสนอขายครั้งแรกที่ 10 บาทต่อหน่วยไปอยู่ที่ 11.20 บาทต่อหน่วย ณ วันใดวันหนึ่ง กองทุนจะรับซื้อคืนหน่วยลงทุนโดยอัตโนมัติทั้งหมด พร้อมเลิกกองทุน แต่หากเกิน 1 ปีแล้วยังไม่ถึงเป้าหมายกองทุนจะเปิดให้นักลงทุนขายหน่วยลงทุนได้ทุกวันทำการ
"จุดเด่นของกองทุนนี้ยืดหยุ่นกว่ากองทุนทริกเกอร์โดยทั่วๆไป เนื่องจากบริษัทลดเงื่อนไขการเข้าถึงผลตอบแทนเป้าหมายจาก 5 วันทำการลง เป็นเมื่อราคาหน่วยแตะ 11.20 บาทก็พร้อมขายคืนหน่วยลงทุนทันที ทำให้ไม่เสียโอกาสหากตลาดหุ้นปรับตัวลดลง"นายจุมพล กล่าว
น.ส.ศิริพรรณ สุทธาโรจน์ ผู้จัดการกองทุน บลจ.ไอเอ็นจี (ประเทศไทย)  กล่าวว่า บริษัทยังมีมุมมองที่ดีต่อตลาดหุ้นไทย แม้ในช่วงสั้นดัชนีอาจผันผวนและอยู่ในกรอบ 950-1,000 จุด แต่ระยะยาวยังคงเป้าหมายดัชนี 1,150-1,200 จุดเช่นเดิม  
สำหรับกรณีความขัดแย้งของไทยกับกัมพูชามองว่ากระทบบรรยากาศลงทุนในตลาดหุ้นเท่านั้น แต่ในแง่ของปัจจัยพื้นฐานไม่ได้เปลี่ยนแปลง